Saak oor robwelpie se mishandeling wéér uitgestelDie verdagtes het die robwelpie glo op ’n boot aan die Weskus met ’n mes bygedam en herhaaldelik hard teen die boot geslaan. Foto: DBV Die verhoor van twee mans van die Weskus wat beskuldig word van die mishandeling van ŉ robwelpie is vir die soveelste keer in die landdroshof op Laaiplek uitgestel. Eric Ntabazalila, Wes-Kaapse woordvoerder van die Nasionale Vervolgingsgesag, sê die saak is die afgelope week vir verdere ondersoek uitgestel. Hy het Maroela Media na die Wes-Kaapse polisie vir nadere besonderhede verwys, maar hul mediakantoor het tot dusver nie op navrae gereageer nie. Beeldmateriaal van hoe Marius Tredoux (19) en Rynhard van den Heever (22) na bewering ŉ robwelpie wreed mishandel, is vroeër vanjaar in die sosiale media gedeel. In die video kan gesien word hoe ŉ man op ŉ boot ŉ robwelpie met iets sny wat soos ŉ mes lyk en die dier meermale optel en hard neergooi. Tredoux en Van den Heever het op 17 September in die hof verskyn nadat ŉ dagvaarding op 30 Augustus aan hulle bestel is. Ná ŉ tweede verskyning begin Oktober, is die saak opnuut uitgestel, dié keer tot 29 Oktober, toe dit weer eens uitgestel is. Hulle moet nou weer op Woensdag 28 November in die hof verskyn. Colette Mang, voorsitter van die Swartland-en-Weskus-dierebeskermingsvereniging, het vroeër gesê: “Die twee beskuldigdes sal onder meer teregstaan op aanklagte van die oortreding van die Wet op Omgewingsbestuur, wat aktiwiteit soos die teistering en marteling van ŉ mariene spesie verbied.” Sy het gesê iemand wat hieraan skuldig bevind word, kan tot vyf jaar tronkstraf gevonnis word of ŉ maksimum boete van R5 miljoen of tronkstraf met ŉ boete opgelê word. Die organisasie het ook klagte aanhangig gemaak kragtens die Wet op Dierebeskerming. “Die video word in ŉ baie ernstige lig beskou,” het Mang gesê, “en die publiek word versoek om enige verdere inligting by die polisie of die departement van omgewingsake aan te meld.”